Анхел Гинда
Разликата

Превод от испански: Рада Панчовска, —

chitanka.info

Всичко си хармонизира според разликата:

пустинята с леда, дървото със скалата,

нежната фурия на морето със звездите.

Раждаме се прозрачни като въздуха,

ставаме матови като мрамора.

Човек може да понася толкова болка,

колкото наслада е способен да приеме.

Камък, трева, огън, вода,

светлина, мрак, пясъчна буря:

всичко си хармонизира според разликата.

Градът, докато спиш, изгребва

дъното на тишината, правеща всичко ново.

Никой няма друга родина, освен самотата си,

никой не стига до никого, освен за да си иде;

има любовта в прегръдките си

жестокия метод да нахлупва намордник,

колкото ни изпълва от другия, ни опразва.

Облак, корен, песента на птиците:

всичко си хармонизира според разликата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.